מספר פנימי: 479712
הכנסת התשע-עשרה

יוזמים:      חברי הכנסת	אורי מקלב
					משה גפני
					יריב לוין
	
				פ/1030/19			

הצעת חוק התכנון והבנייה (תיקון – הרחבת הפטור מהיטל השבחה), התשע"ג–2013
תיקון התוספת השלישית	1.	בחוק התכנון והבנייה, התשכ"ה–1965, בתוספת השלישית, בסעיף 19(ב)(10)(ב), במקום "פטור לפי פסקת משנה זו יחול רק לגבי חלק מההשבחה שהיה פטור מתשלום היטל השבחה לו ניתן היתר לפי תכנית המתאר הארצית האמורה בפסקת משנה (א)" יבוא "שר הפנים רשאי, באישור ועדת הפנים והגנת הסביבה של הכנסת, לקבוע יישובים או אזורים, לפי אמות מידה שיקבע, שבהם לא יחולו הוראות פסקת משנה זו."	

דברי הסבר
לפי הדין הקיים, הפטור מהיטל השבחה יינתן אך ורק לזכויות בנייה לפי תמ"א 38. באזורי פריפריה, שבהם שוויין של זכויות לבנייה נוספת לפי תמ"א 38 נמוך יחסית, מאושרות תכניות מפורטות לחיזוק מבנים לפי סעיף 23 לתמ"א 38 להגדלת זכויות הבנייה, כדי שניתן יהיה להגיע לכדאיות כלכלית. תוספת הזכויות, לפי תכנית מפורטת כאמור, גורמת לחבות בהיטל השבחה, המקטינה את הכדאיות הכלכלית, שכן רובן של עסקאות תמ"א 38 הן עסקאות שבהן נטל המס מוטל על היזם. 
לפי הדין המוצע, השבחה בגין תוספת זכויות שמקורן בתכנית מפורטת תהיה פטורה מהיטל השבחה, דבר אשר יגדיל את הכדאיות הכלכלית ויאפשר את חיזוקם של בניינים רבים נוספים.
על מנת לאפשר שליטה ובקרה בפטורים הניתנים מהיטלי השבחה בגין תכניות מפורטות לחיזוק מבנים לפי סעיף 23 לתמ"א 38 וכדי לוודא שהפטורים יינתנו באזורים שבהם יש צורך של ממש בכך, תינתן לשר הפנים, באישור ועדת הפנים והגנת הסביבה של הכנסת, הסמכות לקבוע את האזורים שבהם לא יחולו הפטורים, בדומה למנגנון שנקבע בסעיף 19(10)(ג) לתוספת השלישית לחוק זה.
הצעת חוק זהה הונחה על שולחן הכנסת השמונה-עשרה על ידי חבר הכנסת אורי מקלב וקבוצת חברי הכנסת (פ/4103/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ב באייר התשע"ג – 22.4.13